Om denne boken

Jamil Ahmad debuterte i en alder av 78 år med romanen Vandrefalken, som har vakt stor internasjonal oppsikt. Handlingen er lagt til de ugjestmilde og forbudte grensetraktene mellom Pakistan og Afghanistan. I dag omtales disse «stammeområdene» ofte som utilgjengelige arnesteder for sammensvergelser, droneangrep og konflikt. I Vandrefalken skildres den svært tradisjonsbundne og ærerike kulturen for første gang fra innsiden.

Jamil Ahmad skriver med uvanlig ømhet og innsikt om en verden styrt av gamle skikker og tilsynelatende grusomhet, av kjærlighet og omsorg, av forsakelser og kamp for å overleve. En skjør og uforsonlig verden som er i forandring under påtrykk fra mer moderne omgivelser. Gjennom historien til Tor Baz - den svarte falken - som vandrer mellom klanene og møter menn og kvinner som risikerer alt når de tvinges til å bryte med samfunnets normer, har han skapt en uforglemmelig roman.

«Kraften og skjønnheten i disse historiene er uten sidestykke i den sørasiatiske litteraturen.»

– The Guardian

Jamil Ahmad

Vandrefalken

Oversatt fra engelsk av Einar Blomgren

Font Forlag

Til min vidunderlige familie,

særlig min kone Helga Ahmad